Indbrudstyve har stjålet en bil fra en bilforhandler i Nørresundby.

Hammerhøj Biler i Nørresundby fik klokken ca. 01.30 besøg af nogle indbrudstyve, der tilsyneladende manglede et køretøj. Tyvene har knust et vindue i indgangsdøren, derefter har de savet en sikringspæl over, altså en stolpe der forhindrer bilerne fra at køre derfra. - Derefter har de fundet nøglen til en BMW og til en Audi Q7, men BMW'en er efterladt uden for butikken, mens Audi'en er stjålet, siger vagtchef ved Nordjyllands Politi Bent Højgaard. - Det må alligevel tage noget tid for gerningsmændene at save den bjælke over, så hvis der er nogen der har set noget, hører vi gerne fra dem, siger han. Bilen er uregistreret. Politiet kan kontaktes på 1-1-4.